**Ministru kabineta noteikumu “Valsts informācijas resursu, sistēmu un sadarbspējas informācijas sistēmas noteikumi” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai pilnveidotu valsts informācijas un komunikācijas tehnoloģiju (turpmāk – IKT) pārvaldību, ir izstrādāta un tiek ieviesta Valsts informācijas resursu, sistēmu un sadarbspējas informācijas sistēma (turpmāk - VIRSIS), kurā turpmāk centralizēti jaunā kvalitātē tiks uzkrāti dati par valsts informācijas sistēmās (turpmāk – VIS) apstrādātajiem informācijas resursiem, kā arī informācija par valsts informācijas sistēmu darbībai nepieciešamajiem tehnoloģiskajiem resursiem un pakalpojumiem.  Vides aizsardzības un reģionālās attīstības ministrija (turpmāk – VARAM) ir sagatavojusi Ministru kabineta noteikumu “Valsts informācijas resursu, sistēmu un sadarbspējas informācijas sistēmas noteikumi” projektu (turpmāk – noteikumu projekts), kurš nosaka VIRSIS iekļaujamās informācijas apjomu, kā arī tās reģistrēšanas, izmantošanas un apstrādes kārtību. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz Ministru kabineta 2015. gada 17.novembra noteikumu Nr.653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” (turpmāk – noteikumi Nr.653) 40.punktu, kas paredz, ka finansējuma saņēmējam ir jāizstrādā tiesiskais regulējums, kas nosaka projekta ietvaros izveidotās vai attīstītās informācijas sistēmas vai izveidotā elektroniskā pakalpojuma darbību un lietošanu.  Likuma “Grozījumi Valsts informācijas sistēmu likumā” 3.pants, kurš izsludināts 2019.gada 2.oktobrī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts budžeta apakšprogrammas 62.07.00 Eiropas Reģionālās attīstības fonda (turpmāk - ERAF) projekti (2014-2020), projekta “Publiskās pārvaldes informācijas un komunikāciju tehnoloģiju arhitektūras pārvaldības sistēma” Eiropas Savienības fondu 2014.-2020.gada plānošanas perioda darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projekta Nr. 2.2.1.1/16/I/001 “Publiskās pārvaldes informācijas un komunikāciju tehnoloģiju arhitektūras pārvaldības sistēma” (turpmāk - PIKTAPS) ietvaros tiek izstrādāta VIRSIS. Atbilstoši noteikumu Nr.653 40.punktam finansējuma saņēmējam ir jāizstrādā tiesiskais regulējums, kas nosaka projekta ietvaros izveidotās vai attīstītās informācijas sistēmas vai izveidotā elektroniskā pakalpojuma darbību un lietošanu.  Šobrīd Valsts informācijas sistēmu likums (turpmāk – VISL) paredz VIS reģistrācijas procesu Valsts informācijas sistēmu reģistrā (turpmāk – VISR). Kārtību, kādā informāciju iekļauj VISR, nosaka Ministru kabineta 2005. gada 2.augusta noteikumi Nr.572 “Valsts informācijas sistēmu reģistrācijas noteikumi” (turpmāk – noteikumi Nr.572). Tiklīdz tiks izveidota VIRSIS un stāsies spēkā noteikumu projekts, VIS un to darbībai nepieciešamo informācijas un komunikācijas tehnoloģiju resursu un pakalpojumu uzskaiti VISR vietā nodrošinās VIRSIS, kurā tiks uzkrāta detalizētāka un strukturētāka informācija par VIS. Tiks nodrošināta centralizēta valsts informācijas sistēmu darbībai nepieciešamo IKT resursu un pakalpojumu uzskaite.  VARAM ir sagatavojusi noteikumu projektu, kurš nodrošinās noteikumos Nr.653 noteikto prasību izpildi, un kas aizstās šobrīd spēkā esošos noteikumus Nr.572.  Noteikumu projekta mērķis ir noteikt VIRSIS iekļaujamās informācijas apjomu, kā arī tās reģistrēšanas, izmantošanas un apstrādes kārtību.  Noteikumu projektā ir ieviesta terminoloģija, kura nepieciešama, lai pilnīgāk reģistrētu informāciju par VIS.  Tiek ieviesti sekojoši termini:  **Informācijas resurss** ir elektroniskā formā, valsts institūcijas rīcībā esošs, tematiski saistītas, strukturētas informācijas kopums, kas ir iekļauts informācijas sistēmā. Informācijas resurss ir informācijas sistēmas saturs. Informācijas resurss ir viens no IKT resursa veidiem.  **Tehnoloģisks resurss** ir valsts institūcijas rīcībā esošs IKT aparatūras vai programmatūras vienību kopums, vai arī atsevišķa vienība. Tehnoloģisks resurss var būt gan IKT aparatūra, tehniskais nodrošinājums, datortehnika, gan programmatūra, programmnodrošinājums. Tehnoloģiskais resurss ir viens no IKT resursa veidiem.  **IKT resurss** ir valsts institūcijas rīcībā esošs tehnoloģisks vai informācijas resurss.  **Kartīte** ir VIRSIS reģistrēta IKT resursa, IKT pakalpojuma vai būtiska IKT arhitektūras elementa detalizēts apraksts. Kartīte satur detalizētu informāciju par VIRSIS reģistrētajiem objektiem.  **VIRSIS koordinators** ir VIRSIS pārziņa nozīmēta persona, kura pārrauga VIRSIS reģistrēto informāciju. VIRSIS moderators koordinē VIRSIS darbību un pārrauga visas VIRSIS reģistrētās objektu kartītes.  **Valsts institūcijas VIRSIS koordinators** ir valsts informācijas sistēmas pārziņa norīkota persona, kura nodrošina atbilstošās valsts institūcijas lietotāju reģistrāciju VIRSIS.  **Kontaktpersona** ir par konkrētu IKT resursu reģistra, IKT pakalpojumu reģistra vai būtisku IKT arhitektūras elementu reģistra kartīti atbildīgs valsts institūcijas darbinieks (viena kontaktpersona var būt atbildīga par vairāku objektu kartītēm).  **IKT pakalpojums** ir valsts institūcijas darbību kopums, kas ir saistīts ar valsts institūcijai noteikto valsts pārvaldes funkciju un, kas ir saistīts ar IKT programmatūru, IKT aparatūru un elektroniskā formā esošu informāciju un, kas tiek veikta, lai nodrošinātu citas valsts institūcijas vajadzības. Tā ir institūcijas pamatdarbība IKT jomā, kuras mērķis ir dot labumu citai institūcijai.  **Tehnoloģisks pakalpojums** ir IKT pakalpojums, kas ietver tikai ar programmatūru un IKT aparatūru saistītas darbības. Kā vienu no tipiskākajiem tehnoloģiskiem pakalpojumiem var minēt datu centra pakalpojumu.  **Informācijas sistēma** ir programmatūras kopums, kas ietver datubāzu pārvaldības programmatūru, un kas paredzēts valsts pārvaldes funkciju nodrošināšanai veicot informācijas uzkrāšanu, uzglabāšanu, apstrādi, izmantošanu un iznīcināšanu. Informācijas sistēma ir tehnoloģiskā resursa veids, un šis termins neietver sevī pašu informāciju, kuras apstrādei tiek izmantota informācijas sistēma.  **Platforma** ir IKT resursu kopums, kas paredzēts citas valsts institūcijas IKT resursu izvietošanai, lai nodrošinātu pakalpojumu sniegšanu trešajām personām. Kā vienu no piemēriem platformām var minēt [www.latvija.lv](http://www.latvija.lv). Šajā gadījumā [www.latvija.lv](http://www.latvija.lv) ir IKT resursu kopums, kurā tiek izvietoti citu institūciju IKT resursi (e-pakalpojumi) ar mērķi nodrošināt iedzīvotājiem konkrēto institūciju e-pakalpojumus.  **Informācijas vienība** ir informācijas resursa satura pamatvienība (datu lauks), ko apraksta datu lauka nosaukums, formāts, garums un citi raksturlielumi. Informācijas vienība ir VIRSIS iekļautā objekta kartītes atribūts (datu lauks).  **Datu objekts** ir informācijas vienību grupa, ko nosaka informācijas resursā ietilpstošās informācijas organizatoriskā struktūra. Datu objekts raksturo informācijas resursa uzbūvi – tas ir informācijas resursa sastāvdaļa. Informācijas resurss satur vismaz vienu, vai vairākus datu objektus.  **IKT risinājums** ir IKT programmatūras, aparatūras, pakalpojumu vai informācijas (zināšanu) kopums vai atsevišķa sastāvdaļa, kas var apmierināt vai apmierina konkrētas vajadzības - radīt vērtību (piemēram, sasniegt mērķus, veikt funkcijas vai uzdevumus, novērst problēmas, nodrošināt attīstību). IKT risinājums var izpausties kā kāda rīcībā esoša informācija, zināšanas, IKT resurss vai IKT pakalpojums, savukārt katrs IKT resurss vai IKT pakalpojums satur vienu vai vairākus IKT risinājumus.  **Atkārtoti izmantojams IKT risinājums** ir IKT risinājums kopumā vai tā atsevišķa daļa, vai arī produkts, kas ir paredzēts, lai to atkārtoti izmantotu, veidojot jaunu vai pilnveidojot jau esošu IKT risinājumu. Atkārtoti izmantojams IKT risinājums ir viens no būtisko IKT arhitektūras elementu (BAE) veidiem, kurš nodrošina principu, ka vienreiz izveidots IKT risinājums ir izmantojams atkārtoti, lai optimāli izmantotu valsts pārvaldē radītos IKT risinājumus.  **Koplietošanas IKT pakalpojums** ir IKT pakalpojums, ko paredzēts sniegt vairāk kā vienai valsts institūcijai.  **Būtisks IKT arhitektūras elements** ir:  ● IKT risinājums kopumā vai tā atsevišķa daļa;  ● IKT produkts (lietošanai gatavs IKT izstrādājums – jau īstenots IKT risinājums);  ● koplietošanas IKT pakalpojums, kas ir paredzēts, lai to atkārtoti izmantotu veidojot jaunus, vai pilnveidojot jau esošus IKT risinājumus.  Lai nodrošinātu VISL 5.panta pirmās daļas 1.punkta izpildi, par VIRSIS pārzini tiek noteikta VARAM. Savukārt Valsts reģionālās attīstības aģentūrai (turpmāk – aģentūra) tiek noteiktas VIRSIS turētāja un personas datu apstrādātāja funkcijas (atbilstoši Vispārīgās datu aizsardzības regulas 28. un 29.pantam), kā arī VIRSIS drošības pārvaldības funkcija.  Lai VARAM nodrošinātu valsts IKT pārvaldības funkciju izpildi, VIRSIS dos iespēju vienkopus centralizēti iegūt informāciju gan valsts, gan resora, gan iestādes mērogā par VIS un to darbībai nepieciešamajiem IKT resursiem, IKT pakalpojumiem, būtiskiem arhitektūras elementiem, resursu un pakalpojumu mijiedarbību un savstarpējām atkarībām. Tiks vienkopus apkopota informācija par VIS un to darbībai nepieciešamo IKT resursu un pakalpojumu attīstībai un uzturēšanai nepieciešamajiem resursiem. Rezultātā tiks nodrošināta uz informāciju balstīta lēmumu pieņemšana valsts pārvaldē IKT jomā.  Piekļuve VIRSIS tiek nodrošināta aģentūras pārziņā esošajā valsts informācijas sistēmu savietotājā (https://viss.gov.lv).  Lai detalizētāk aprakstītu VIRSIS lietošanas nosacījumus un reģistrējamos objektus, VARAM izstrādās VIRSIS aprakstu un lietošanas nosacījums (turpmāk – vadlīnijas), kurā tiks iekļauta detalizēta informācija par VIRSIS funkcionalitātēm, reģistrējamajiem objektiem, lietotāju lomām, saziņu starp kontaktpersonu un VIRSIS koordinatoru, kā arī VIRSIS reģistru vispārīgs apraksts. Vadlīnijas līdz 2019.gada 22.novembrim tiks izvietotas VARAM tīmekļa vietnē, lai valsts informācijas sistēmu pārziņiem būtu pieejams detalizēts VIRSIS apraksts.  Lai nodrošinātu Valsts informācijas sistēmu likuma 10.panta izpildi, noteikumu projekts nosaka, ka VIRSIS nodrošina piekļuvi VIRSIS datiem tikai identificētiem lietotājiem. VIRSIS nodrošina iespēju veikt VIRSIS lietotāja identitātes pārbaudi (identifikāciju). Šobrīd lietotāju identificēšana tiks nodrošināta izmantojot aģentūras pārziņā esošās Pašvaldību funkciju atbalsta sistēmas autentifikācijas un autorizācijas moduli. Nākotnē paredzēts VIRSIS integrēt arī aģentūras pārziņā esošo Valsts informācijas sistēmu savietotāja koplietošanas personas identifikācijas risinājumu. VIS pārzinis, izmantojot valsts informācijas sistēmu savietotājā pieejamo veidlapu, varēs pieprasīt izveidot VIRSIS lietotāju, kurš turpmāk pats varēs veidot lietotājus ar tiesībām ievadīt VIRSIS informāciju par attiecīgās valsts institūcijas pārziņā esošajām VIS.  Tiek noteikts, ka VIRSIS sastāv no IKT resursu reģistra, IKT pakalpojumu reģistra un būtisku IKT arhitektūras elementu reģistra, kā arī noteikts VIRSIS iekļaujamā informācija un tās apjoms.  Šobrīd VIRSIS tiks ievadīta tikai ar VIS saistīta informācija. Reģistrējot informāciju par VIS šī informācija būs jāsadala pa nepieciešamajām komponentēm, piemēram, informācijas sistēma (VIS tehnoloģiskais risinājums) un informācijas resurss (VIS saturiskā daļa).  VIRSIS personu dati tiek apstrādāti ar mērķi:   * nodrošināt VIRSIS lietotāja identifikāciju un autorizāciju; * identificēt par konkrētas VIRSIS kartītes saturu atbildīgo kontaktpersonu konkrētā laika periodā; * nodrošināt iespēju sazināties ar kontaktpersonu; * nodrošināt informāciju VIS pārziņa tiesisko interešu nodrošināšanai vērsties pret atbildīgo kontaktpersonu, kura darbības vai bezdarbības rezultātā kartītē tika ievadīta nepatiesa, kļūdaina vai novecojusi informācija.   Lai nodrošinātu vienotu tiesisko ietvaru, kas elektroniskā vidē regulētu dažādu praksē pielietoto personas identifikācijas līdzekļu izmantošanu un garantētu piekļuvi valsts sniegtajiem elektroniskajiem pakalpojumiem, Saeima 2019. gada 9. maijā pieņēma likumu “Grozījumi Personu apliecinošu dokumentu likumā” (stājas spēkā 2021. gada 1. janvārī). Likums paredz grozījumus Personu apliecinošu dokumentu likuma 9. panta pirmajā daļā, nosakot no 2023. gada 1. janvāra, bet atsevišķām iedzīvotāju kategorijām no 2031.gada, personas apliecību (eID karti) par obligātu (prioritāru) personu apliecinošu dokumentu visiem Latvijas Republikas pilsoņiem un nepilsoņiem, kas sasnieguši 15 gadu vecumu. Attiecīgi pase turpmāk tiek paredzēta kā personas izvēles personu apliecinošais dokuments vai kā ceļošanas dokuments uz valstīm, kurās eID karte netiek atzīta par personas apliecinošu un ceļošanas dokumentu. Līdz ar brīdi, kad eID karte paliks par obligātu personu apliecinošo dokumentu, tā būs obligāta arī valsts pārvaldes darbiniekiem un to varēs izmantot identifikācijai arī virtuālajā vidē. Iestāžu vadībai ir jānodrošina šiem darbiniekiem eID karšu lasītāji darbavietā.  2019.gada 2.aprīļa Ministru kabineta sēdē ir apstiprināts informatīvais ziņojums "Par informācijas aprites un piekļuves risinājumiem valsts pārvaldē" (TA-487), kura protokollēmuma 9.punkts paredz, ka valsts pārvaldes darbiniekiem identifikācijai starpnozaru sistēmās ar web-saskarni darba pienākumu pildīšanai no 2023. gada izmantot tikai kvalificētus identifikācijas līdzekļus. Minētā prasība nodrošinās iespēju izmantojot tikai vienu identifikācijas līdzekli, piekļūt visām VIS ar web-saskarni un iestāžu portāliem. Fizisko personu elektroniskās identifikācijas likuma 4.panta otrajā daļā ir noteikts, ka kvalificētas vai kvalificētas paaugstinātas drošības elektroniskās identifikācijas autentifikācijas apliecinājumā par fizisko personu iekļauj tās vārdu, uzvārdu un personas kodu. Līdz ar to kvalificētiem identifikācijas līdzekļiem, lai unikāli identificētu fizisko personu, tiek izmantot vārds, uzvārds un personas kods.  Ņemot vērā, ka VIRSIS ir VIS ar web-saskarni, lietotāju identifikācijai tiek izmantots vārds, uzvārds un personas kods.  VIRSIS tiek apstrādāti šādi personas dati par kontaktpersonu:   * vārds, uzvārds; * personas kods; * darbavietas tālruņa numurs; * darbavietas elektroniskā pasta adrese.   Personas dati VIRSIS tiek uzglabāti:   * tiešsaistē tik ilgi, kamēr kartītē nomaina kontaktpersonu; * divus gadus pēc kontaktpersonas nomaiņas kartītē (kartīti arhivējot).   Pēc minētajiem termiņiem personas dati tiek dzēsti.  VIRSIS iekļautā informācija tiks izmantota, lai nodrošinātu uz datiem balstītu lēmumu pieņemšanu attiecībā uz IKT resursu un pakalpojumu attīstību un uzturēšanu. Ņemot vērā riskus, kuri ir saistīti ar nekvalitatīvas vai nepatiesas informācijas ievadi, kā rezultātā kļūdainu attiecīgo lēmumu pieņemšanu, nepieciešams nodrošināt iespēju identificēt par konkrētas VIRSIS kartītes saturu atbildīgo kontaktpersonu konkrētā laika periodā, lai pretenziju gadījumā nodrošinātu iespēju uzrādīt pierādījumus, kuri apliecina, ka konkrētā lēmuma pieņemšanas brīdi kartītē bija reģistrēta atbilstoša informācija, kuru ievadījusi konkrētā atbildīgā kontaktpersona. Nepieciešams nodrošināt informāciju VIS pārziņa tiesisko interešu nodrošināšanai vērsties pret atbildīgo kontaktpersonu, kura darbības vai bezdarbības rezultātā kartītē tika ievadīta nepatiesa, kļūdaina vai novecojusi informācija. Līdz ar to nepieciešams VIRSIS uzglabāt vēsturisko informāciju par kartīti, nodrošinot sasaisti ar atbildīgo kontaktpersonu. Ņemot vērā, ka Darba likuma 31.panta pirmajā daļā noteiktais noilguma termiņš prasījumiem, kas izriet no darba tiesiskajām attiecībām ir divi gadi, iepriekš minēto informāciju nepieciešams uzglabāt divus gadus.  VIRSIS tiks iekļauta vispārpieejama informācija Informācijas atklātības likuma izpratnē un informācija par reģistrējamo objektu izveidošanas, attīstības un uzturēšanas finansējumu. Lai efektīvi nodrošinātu Valsts informācijas sistēmu likuma 7.panta trešajā daļā noteikto prasību izpildi, VARAM nepieciešama informācija par VIS nepieciešamo finansējumu. Piekļuve informācijai par finansējumu būs tikai VIRSIS koordinatoram, un katrai iestādei par tās pārziņā esošajiem objektiem.  Tiek noteikta kartība VIRSIS iekļaujamās informācijas reģistrēšanai, izmantošanai un apstrādei. VIS pārzinim tiek uzlikts par pienākumu piecu darbdienu laikā veikt attiecīgu datu aktualizēšanu VIRSIS, par savā pārziņā esošajām VIS un to darbībai nepieciešamajiem IKT resursiem un pakalpojumiem, izņemot gadījumu, kad aktualizējamos datus ir nepieciešams saskaņot ar VIRSIS koordinatoru. Ja aktualizējamos datus ir nepieciešams saskaņot ar VIRSIS koordinatoru, VIS pārzinis piecu darbdienu laikā informē VIRSIS koordinatoru, atbilstoši noteikumu projektā noteiktajai kārtībai. VIRSIS koordinatoram tiek uzlikts par pienākumu izvērtēt iesniegto informāciju 10 darbdienu laikā. VIS pārzinis ir atbildīgs par VIRSIS sniegto datu patiesumu un aktualitāti. Lai mazinātu administratīvo slogu, VIRSIS iekļaujamās informācijas apstrāde (komunikācija starp kontaktpersonu un VIRSIS koordinatoru) tiek nodrošināta izmantojot e-pastu. Oficiālā VIRSIS koordinatora e-pasta adrese ir [virsis.koordinators@varam.gov.lv](mailto:virsis.koordinators@varam.gov.lv).  VARAM kā VIRSIS pārzinim var rasties situācijas, kad konkrētās VIS pārzinis var lūgt vēsturisko informāciju par konkrēto objektu. Lai nodrošinātu efektīvu IKT pārvaldību, arī VARAM var rasties nepieciešamība izvērtēt reģistrētā objekta vēsturiskos datus. Līdz ar to, noteikumu projekta 28.punktā tiek noteikts, ka VIRSIS iekļauto informāciju uztur divus gadus pēc attiecīgās kartītes arhivēšanas.  Lai nodrošinātu datu atkalizmantojamību un atvērtību, ir paredzēts vispārpieejamo informāciju atvērto datu veidā publicēt Latvijas Atvērto datu portālā (https://data.gov.lv). VIRSIS publiski pieejamie dati Latvijas Atvērto datu portālā tiks atjaunināti ne retāk kā reizi mēnesī. Uz Latvijas Atvērto datu portālu netiks nodoti fizisko personu dati un dati, kuri saistīti ar VIRSIS reģistrēto objektu finansējumu.  Likvidējot VIRSIS, tajā iekļautā informācija normatīvajos aktos noteiktajā kārtībā tiks nodota glabāšanai Latvijas Nacionālajā arhīvā.  Noteikumos noteiktā tiesiskā regulējuma piemērošanai ir nepieciešams pārejas periods, kas ir saistīts ar nepieciešamību pakāpeniskai VIS pārreģistrācijai no VISR uz VIRSIS. Pamatinformācija no VISR tiks automātiski migrēta uz VIRSIS. Tiks izveidoti arī lietotāji, kuri VISR ir norādīti kā atbildīgās amatpersonas. Attiecīgo VIS pārziņiem, būs jāpapildina informācija VIRSIS par migrētajām to parziņā esošajām valsts informācijas sistēmām. Līdz ar to noteikumu projektā sadaļā “Noslēguma jautājumi” ir paredzēts pārejas periods deviņi mēneši, lai VIS pārziņi varētu iekļaut vai aktualizēt datus VIRSIS. Pārejas perioda laikā VIS pārziņiem tiks nodrošināta arī VISR esošā informācija par to pārziņā esošajam VIS.  Ņemot vērā, ka šobrīd VIRSIS funkcionalitāte vēl nenodrošinās tehnoloģiskā resursa aparatūras (infrastruktūra) veida reģistrēšanu, tiek noteikts pārejas periods šī veida IKT resursa reģistrēšanai VIRSIS līdz 2021.gada 4.janvārim.  VARAM nodrošinās VIRSIS pieejamību lietotajiem tiklīdz tiek apstiprināts noteikumu projekts. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visas valsts institūcijas, kas normatīvajos aktos noteiktajā kārtībā organizē un vada VIS darbību. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019. | | Turpmākie trīs gadi (*euro*) | | | | |
| 2020. | | 2021. | | 2022. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 34800 | 0 | 34800 | 34800 |
| 2.1. valsts pamatbudžets | 0 | 0 | 0 | 34800 | 0 | 34800 | 34800 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | -34800 | 0 | -34800 | -34800 |
| 3.1. valsts pamatbudžets | 0 | 0 | 0 | -34800 | 0 | -34800 | -34800 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | -34800 | X | -34800 | -34800 |
| 5.1. valsts pamatbudžets | 0 | -34800 | -34800 | -34800 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Lai varētu nodrošināt VIRSIS fizisko, loģisko aizsardzību, sistēmas darbības monitoringu, veiktspēju, pieejamību (vismaz 98%) un integritāti definētajos rādītājos, ir nepieciešams finansējums VIRSIS pilnveidošanai un uzturēšanai.  Finansējums nepieciešams, lai VARAM varētu nodrošināt šādu prasību, t.sk. normatīvo aktu prasību, izpildi:   * + savlaicīgi veikt atklāto kļūdu (t.sk. drošības ievainojamību) novēršanu sistēmā, kas var izraisīt darbības, datu integritātes, drošības problēmas vai datu noplūdi;   + savlaicīgi veikt VIRSIS izmaiņas, kuras saistītas ar lietojamības uzlabošanu, lai nodrošinātu lietotājiem ērtu VIRSIS izmantošanu;   + veikt nepieciešamās izmaiņas VIRSIS gadījumos, kad tiek veikti grozījumi normatīvajos aktos. Ja izmaiņas netiek nodrošinātas, sistēmu līdz atbilstošo izmaiņu veikšanai var nākties izslēgt vai būtiski ierobežot tās funkcionalitāti. Tas var ietekmēt VARAM darbības efektivitāti, kā arī VARAM sniegto pakalpojumu kvalitāti.   VIRSIS uzturēšanas izmaksu aprēķins:  2020.gadā: 60 c/d x 580 *euro* /c/d = 34 800 *euro*;  2021.gadā: 60 c/d x 580 *euro* /c/d = 34 800 *euro*;  2022.gadā un turpmāk: 60 c/d x 580 *euro* /c/d = 34 800 *euro*.  VIRSIS uzturēšanai nepieciešamo cilvēkdienu skaits un cilvēkdienas izmaksas noteiktas, pamatojoties uz VARAM resora ekspertu viedokli un līdzšinējo pieredzi līdzīgos iepirkumos. Iepirkumos par līdzīgiem programmēšanas darbiem pretendentu iesniegtajos piedāvājumos vienas cilvēkdienas cena ir aptuveni 545 *euro*/dienā ar PVN. Ņemot vērā to, ka daudzi ERAF projekti IKT jomā tiks īstenoti vienlaicīgi, var prognozēt, ka drīzumā būs novērojama ievērojama IT industrijas noslodze un atbilstošu IT cilvēkresursu trūkums, kas var izraisīt vēl straujāku cilvēkdienas izmaksu kāpumu, līdz ar to aprēķinos tiek pieņemta cilvēkdienas cena 580 *euro*/dienā ar PVN. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Atbilstoši ERAF PIKTAPS projekta detalizētajā projekta aprakstā (projekta apraksts apstiprināts ar 2016.gada 10.februāra rīkojumu Nr.136 (prot. Nr. 5 32. §) “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā”) sniegtajai informācijai, provizoriskās uzturēšanas izmaksas VIRSIS uzturēšanai gadā ir ieplānotas līdz 35 000 *euro* apmērā. Kopējās VIRSIS specializētās programmatūras izstrādes izmaksas sastāda 314 574,52 *euro*. Izvērtējot VIS uzturēšanas izdevumus, VARAM uzskata par lietderīgu ievērot sistēmu uzturēšanas principus, kas ir norādīti informatīvā ziņojuma “Par Eiropas Savienības politiku instrumentu un pārējo ārvalstu finanšu palīdzības līdzekļu ietvaros izveidoto informācijas un komunikācijas tehnoloģiju sistēmu uzturēšanai nepieciešamo valsts budžeta finansējumu 2017.-2019.gadam” (izskatīts Ministru kabineta 2016.gada 18.augusta ārkārtas sēdē (prot. Nr.41, 2.§), kā arī precizēts atbilstoši šajā sēdē nolemtajam) 1.pielikumā “Sistēmu uzturēšanas principi” (turpmāk – pielikums). VIRSIS uzturēšanas izmaksu apjoms atbilst pielikumā noteiktajam apjomam un principiem attiecībā uz specializētās programmatūras uzturēšanu.  Finansējums VIRSIS uzturēšanai tiks pieprasīts Ministru kabineta normatīvajos aktos noteiktajā kārtībā no Apropriācijas rezerves. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Spēku zaudēs Ministru kabineta 2005.gada 2.augusta noteikumi Nr.572 “Valsts informācijas sistēmu reģistrācijas noteikumi”. |
| 2. | Atbildīgā institūcija | VARAM |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.  Noteikumu projekts 2019. gada 21. augustā ievietots VARAM tīmekļvietnē www.varam.gov.lv un nodots sabiedriskajai apspriešanai. |
| 2. | Sabiedrības līdzdalība projekta izstrādē | Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par noteikumu projektu. |
| 3. | Sabiedrības līdzdalības rezultāti | Priekšlikumi par noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Visas valsts institūcijas, kas normatīvajos aktos noteiktajā kārtībā organizē un vada VIS darbību. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru.  Jaunas institūcijas netiks izveidotas, esošo institūciju likvidācija vai reorganizācija nav plānota.  Noteikumu projekts tiks īstenots, izmantojot institūcijām pieejamos cilvēkresursus. |
| 3. | Cita informācija | Nav |

Vides aizsardzības un reģionālās attīstības ministrs J. Pūce

R.Guds

67026525

rihards.guds@varam.gov.lv